|  |  |
| --- | --- |
|  | 9. september 2015Pressemeddelelse |
|   | Forskning og FormidlingFormidling41 20 60 19nynne.bojsen.faartoft@natmus.dk |

**Weekend med historie for alle sanser**

I weekenden den 19. og 20. september er der ”Håndværkets Dage” og ”Gamle Sorters Dag” på Frilandsmuseet.

Nu kan du opleve glemte håndværk blive vakt til live, smage på gamle sorter af æbler og bær og meget mere, når Frilandsmuseet holder ”Håndværkets Dage” den 19. og 20. september og ”Gamle Sorters Dag” den 20. september. Begge dage kan man også smage lun æblekage, bagt efter en opskrift fra 1700-tallet, og spille hønsebingo!

Der er ”Håndværkets Dage” begge dage med aktiviteter fra kl. 10.00-15.00. Du kan blandt andet opleve Frilandsmuseets håndværkere lægge sidst hånd på et lille enkesæde fra Stenstrup på Fyn. Håndværkerne har arbejdet på at genopføre det fine bindingsværkshus fra slutningen af 1600-tallet hele sæsonen, og nu står det næsten færdigt.

I Frilandsmuseets Stationsby vil der være gloende hedt i Rynkeby-smedjen og gang i maskinerne på snedkerværkstedet fra Borre. Der vil også blive revet farve og fremstillet linoliemaling på traditionel vis. Frilandsmuseet arbejder også med dyrkning af gamle kornsorter, så museet kan tække bygningerne med strå, som vore forfædre havde adgang til. De samme kornsorter bliver brugt til ølbrygning, brødbagning med mere.

Søndag den 20. september er der ”Gamle Sorters Dag” på Frilandsmuseet med aktiviteter på museets herregård fra kl. 11.00-15.00. Her kan du blandt andet møde køkkenlauget, som fremtryller gelé og syltetøj (blandt andet af ”fattigmandsblommerne” kræger) i herregårdskøkkenet fra 1910. Du kan også smage på gamle sorter af æbler og bær, få en rundvisning af museets havelaug, se de gamle æblesorter i parken bag Brede hovedbygning og meget mere.

**For yderligere oplysninger eller interview, kontakt:**Niels Erik Jensen, leder af Bygninger, Skibe og Anlæg, Frilandsmuseet.
Tlf.: 41 20 64 05. E-mail: niels.erik.jensen@natmus.dk

Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk